กมธ.การเงินฯเตรียมเชิญคลังแจงอายัดทรัพย์ทายาทชินวัตร
กมธ.การเงินฯ เรียกอธิบดีสรรพากรและปลัดคลังแจงสาเหตุอายัดบัญชีทรัพย์สินทายาทชินวัตรว่าใช้กฎหมายข้อใด
3 มี.ค. 2553

กมธ.การเงินฯ เรียกอธิบดีสรรพากรและปลัดคลังแจงสาเหตุอายัดบัญชีทรัพย์สินทายาทชินวัตรว่าใช้กฎหมายข้อใด
นายสุรพงษ์ โตวิจักษ์ชัยกุล ประธานคณะกรรมาธิการการเงิน การคลัง การธนาคาร และสถาบันการเงิน สภาผู้แทนราษฎร กล่าวว่า ในการประชุมคณะกรรมาธิการในวันที่ 10 มี.ค. จะนำกรณีนำคำพิพากษาคดียึดทรัพย์มาพิจารณาการปฏิบัติหน้าที่ของหน่วยงานภาครัฐ โดยเฉพาะกรมสรรพากร ที่เรียกเก็บภาษีการซื้อและโอนหุ้นจำนวน 1.2 หมื่นล้านบาทมาพิจารณา
ทั้งนี้ จะเชิญอธิบดีกรมสรรพากร และปลัดกระทรวงการคลัง มาสอบถาม ในกรณีที่กรมสรรพากรอายัดบัญชีทรัพย์สินของบุตรชายและบุตรสาวของ พ.ต.ท.ทักษิณ ชินวัตร อดีตนายกรัฐมนตรี เป็นเงินฝากจำนวน 1.2 หมื่นล้านบาทดังกล่าว ว่าใช้ข้อกฎหมายใด เพราะเมื่อคำตัดสินของศาลฎีกาชี้ว่าเป็นนิติกรรมอำพราง จึงน่าจะเป็นโมฆะ บุตรชายและบุตรสาวของพ.ต.ท.ทักษิณอาจไม่ต้องเสียภาษี
ซึ่งการมาชี้แจงของอธิบดีกระทรวงการคลังและปลัดกระทรวงจะมีการบันทึกอย่างละอียด เพราะถือเป็นข้อกฎหมาย และห้ามหลบเลี่ยงการมาชี้แจงเป็นอันขาด เนื่องจากคณะกรรมาธิการการเงินฯจะพิจารณาในประเด็นที่ข้าราชการอาจเข้าข่าย มาตรา 157 ที่ว่าด้วยเรื่องการปฎิบัติหน้าที่โดยมิชอบของข้าราชการ เพราะตอนนี้มีการวิพากษ์วิจารณ์การดำเนินการว่าเสมือนกับเป็นการตามล้างตามเช็ดครอบครัวพ.ต.ท.ทักษิณ